Správa zo zahraničnej pracovnej cesty

1. Účastníci ZPC:
Sekcia regionálneho školstva, odbor stredných odborných škôl a konzervatórií
PhDr. Anna Jurkovičová, PhD.
Ministerstvo školstva, vedy, výskumu a športu SR, Stromová 1, 813 30 Bratislava
Štátny radca
Anglický jazyk (B2)
Sekcia regionálneho školstva, odbor stredných odborných škôl a konzervatórií
Mgr. Alexander Ludva
Ministerstvo školstva, vedy, výskumu a športu SR, Stromová 1, 813 30 Bratislava
Štátny radca
Anglický jazyk (B2)
Sekcia regionálneho školstva, odbor stredných odborných škôl a konzervatórií
Mgr. Karol Jakubík
Ministerstvo školstva, vedy, výskumu a športu SR, Stromová 1, 813 30 Bratislava
Hlavný štátny radca
Anglický jazyk (C1), Nemecký jazyk (C1), Francúzsky jazyk (B2)
Sekcia regionálneho školstva, odbor stredných odborných škôl a konzervatórií

2. Zahraničná pracovná cesta:
Švajčiarska konfederácia, Bern, 13. – 17. marca 2016. 
Eidgenössisches Hochschulinstitut für Berufsbildung EHB, Kirchlindachstrasse 79,
3052 Zollikofen.
Pracovná zahraničná cesta bola zameraná na analýzu duálneho vzdelávania vo Švajčiarsku a komparáciu možných prienikov a príkladov dobrej praxe spôsobilých pre implementáciu do systému odborného vzdelávania a prípravy v SR. 
Cestovné a pobytové náklady boli hradené v rámci Švajčiarskeho finančného mechanizmu.

3. Rámcový program pobytu a priebeh rokovaní (vypracoval Alexander Ludva):
13. 03. 2016
Príchod na letisko v Zürichu (16:45 hod.), presun autobusom do hotela „Ibis Bern Expo“ v Berne.
14. 03. 2016
8.30 : presun MHD z hotela do EHB.
9.30 – 9.45 : oficiálne privítanie zástupcom EHB (Mergim Jahiu, manažér medzinárodných projektov, SFIVET, Kirchlindachstrasse 79, 3052 Zollikofen, mergim.jahiu@ehb-schweiz.ch, +41 79 342 79 91). 
9.45 – 11.00 : Švajčiarsky štátny sekretariát pre vzdelávanie, výskum a inovácie (SERI) – úlohy a poslanie (Rolf Felser SFIVET, Kirchlindachstrasse 79, 3052 Zollikofen).
Prezentácia zástupcu SERI bola zameraná na úlohy tejto vládnej agentúry najmä vo vzťahu k odbornému vzdelávaniu a príprave (VET), ďalej systémovej priepustnosti z odborného vzdelávania do profesionálneho vzdelávania a do akademického vzdelávania. 
SERI – The State Secretariat for Education, Research and Innovation ako špecializovaná agentúra pre vzdelávanie, výskum a inovácie je súčasťou švajčiarskeho federálneho ministerstva hospodárstva, vzdelávania a výskumu (EAER). Medzi hlavné úlohy SERI patrí, okrem iného, regulácia a spolufinancovanie švajčiarskych univerzít aplikovaných vied (UAS), vyššieho sekundárneho odborného vzdelávania a prípravy (VET), terciárneho profesionálneho vzdelávania a prípravy (PET) a kontinuálneho vzdelávania a prípravy (CAT). V tejto oblasti je úlohou SERI upevňovanie a rozvoj kvality a atraktivity odborného/profesionálneho vzdelávania a to najmä v súlade s požiadavkami meniaceho sa trhu práce. SERI ďalej podporuje rôznorodosť vzdelávacích príležitostí a zabezpečuje vzájomnú kompatibilitu akademického vzdelávania s profesionálnou dráhou. 
11.00 – 12.30 : EHB (SFIVET) – úlohy a kompetencie (Mergim Jahiu) 
– prezentácia hosťujúcej organizácie – SFIVET jej cieľov, úloh a kompetencií so zameraním na odbornú prípravu, rozvoj vzdelávacích programov, výskum a medzinárodnú spoluprácu.
SFIVET predstavuje vládnu inštitúciu s kompetenciu poskytovať terciárne základné a kontinuálne vzdelávanie pre odborníkov zabezpečujúcich odborné a profesionálne vzdelávanie a prípravu (učitelia odborných predmetov, inštruktori, examinátori...), zabezpečovať celkový rozvoj odborného vzdelávania a prípravy ako aj realizovať výskum v tejto oblasti. SFIVET plnením týchto úloh poskytuje podporu kantónom, profesijným organizáciám a školám ako kľúčovým subjektom v systéme odborného a profesionálneho vzdelávania/prípravy v rámci švajčiarskeho vzdelávacieho systému.
12.30 – 13.30 : obed
13.30 – 15.00 : SDC Swiss Agency for Development and Cooperation – prezentácia činnosti agentúry so zameraním na aktivity spojené s odborným vzdelávaním a prípravou a na medzinárodný projekt so Slovenskou republikou (Rolf Felser). 
Švajčiarska agentúra pre rozvoj a spoluprácu (SDC) je zodpovedná za celkovú koordináciu rozvojových aktivít a spoluprácu s východnou Európou ako aj za humanitárnu pomoc poskytovanú Švajčiarskou konfederáciou. SDC je súčasťou federálneho ministerstva zahraničných vecí (FDFA). Medzi hlavné úlohy SDC, aj vo vzťahu k východnej Európe, patrí podpora ekonomickej sebestačnosti, politickej autonómie ako aj prístupu ku vzdelávaniu a základnej zdravotnej starostlivosti, konkrétne vo vzdelávacej oblasti to je podpora v zabezpečovaní vysokej kvality vzdelávania a prístupu k zodpovedajúcemu odbornému vzdelávaniu a príprave. Do rámca aktivít SDC patrí aj Rámcová dohoda medzi Švajčiarskou federálnou radou a vládou SR o implementácii Programu švajčiarsko-slovenskej spolupráce na zníženie hospodárskych a sociálnych rozdielov v rámci rozšírenej EÚ, v rámci ktorej bola uzavretá aj zmluva o grante pre projekt „Odborné vzdelávanie 
a príprava pre trh práce“. Zámerom tohto projektu je využiť know-how švajčiarskeho systému odborného vzdelávania a prípravy pri posilnení spolupráce medzi zamestnávateľom a strednou odbornou školu. 
15.30 – 17.00 : návšteva Centra odborného vzdelávania Švajčiarskej pošty pre IKT profesie (Pierre Marville, Head of VET at SwissPost, pierre.marville@post.ch, +41 79 335 96 00, ICT – Berufsbildungscenter Post, Engehaldenstrasse 26, 3030 Bern, Medienraum, Erdgeschoss).
V priestoroch centra odbornej prípravy – Swiss Posts Training Centre for ICT proffesions – sa uskutočnila úvodná prezentácia centra odbornej prípravy prostredníctvom riaditeľa pre odborné vzdelávanie v rámci spoločnosti Swiss Post – Pierre Marville. Na pracoviskách v centre odbornej prípravy vykonávajú odbornú prax v oblasti IKT žiaci pripravujúci sa v programoch odborného vzdelávania 
a prípravy (VET) pre federálny VET Diploma, ďalej žiaci pripravujúci sa v rámci kurzu Federal Vocational Baccalaureate (FVB) (obdoba maturitnej skúšky 
v odbornom vzdelávaní), ktorý oprávňuje úspešného absolventa k prijatiu na Univerzitu aplikovaných vied bez prijímacích skúšok. V rámci centra odbornej prípravy sa pripravujú v informatických odboroch aj študenti v rámci programov terciárneho vzdelávania (PET – Professional educational training). Žiaci/študenti vykonávajú už od prvého ročníka odbornej prípravy produktívnu prácu a nesú zodpovednosť za jej výsledky, keďže sú považovaní za zamestnancov spoločnosti. Po dvoch až troch dňoch teoretickej prípravy sa zvyšok týždňa venujú praktickému vyučovaniu. V rámci centra sú vytvorené podmienky na spoluprácu medzi „kmeňovými“ zamestnancami spoločnosti a žiakmi/študentmi. Je vytvorené pracovisko, kde dochádza medzi nimi k interakcii, v poslednom ročníku chodia študenti prezentovať medzi stálych zamestnancov svoje projekty. V priestoroch centra sú vytvorené podmienky pre odpočinok študentov, k odpočinku (cca 2 hodiny – obedňajšia prestávka) sú vedení aj inštruktormi. Je dosahovaná vysoká motivácia žiakov/študentov a ich projekty z oblasti informatiky nachádzajú rýchlu uplatniteľnosť na trhu už v období prípravy. 
Na záver návštevy pán Pierre Marville odprezentoval porovnanie Švajčiarska 
a Slovenskej republiky so zameraním na zdôraznenie rozdielov v niektorých ukazovateľoch napr. nezamestnanosť mladých ľudí a zdôraznil jedinečnosť švajčiarskeho systému duálneho vzdelávania ako jedného z dôvodov, vďaka ktorým je Švajčiarsko ekonomicky rozvinutá krajina. 
15. 03. 2016
8.30 : presun autobusom do EHB
9.30 – 12.00 : úloha profesijných zväzov v OVP (Beat Hodler, Bereichsleiter fial-NKG fial – Foederation der Schweizerischen Nahrungsmittel – Industrien, Worbstrasse 52, Postfach 160, 3074 Muri b. Bern, T: 031 352 11 88, e-mail: fial-nkg@mepartners.ch)
a)	Úlohy, ktoré zohrávajú profesijné organizácie ako aj ďalšie subjekty riadenia OVP: Na federálnej úrovni SERI vytvára pre odborné vzdelávanie a prípravu federatívne platnú legislatívu. Na druhej strane zohráva dôležitú úlohu práve súkromný sektor. Súkromný sektor reálne zabezpečuje vzdelávanie. Sprostredkovateľom medzi SERI a privátnym sektorom je Kantonálny úrad pre OVP, ktorý dohliada nad odborným vzdelávaním a prípravou v rámci Kantónu. (každá učňovská zmluva je schvaľuje na Kantonálnom úrade, pracovníci Kantonálneho úradu pre OVP sa zúčastňujú na vyhodnotení záverečných skúšok). 
b)		Organizáciu záverečných skúšok a úlohy profesijnej organizácie v rámci nich: na organizácii záverečnej skúšky participuje aj FIAL (napr. tvorba otázok). Švajčiarska asociácia pekárov (združuje pekárov chleba), FIAL sa stará o veľké firmy – nezdružuje živnostníkov, malé pekárne majú svoje vlastné združenia. FIAL zastrešuje predovšetkým priemyselnú výrobu.
V komerčnej časti – obchodníci majú každý rok 30 – 35 000 žiakov. Zatiaľ je najviac vyberané zamestnanie vo Švajčiarsku. 
Okrem iného pripravujú učebnice o surovinách, ako ich nakupovať, uskladňovať, spracovávať, ako komunikovať so spotrebiteľom, ako a prečo umiestňujeme etikety na potraviny ap.
c)		pán Hodler predstavil štruktúru profesijnej organizácie FIAL vo vzťahu 
k odbornému vzdelávaniu a príprave
12.00 – 14.00 : obed, presun autobusom do mesta Thun
14.00 – 17.00 : návšteva Školy hotelového manažmentu v Thune (Stephan Marolf, diplomovaný učiteľ varenia, Karin Schächtele, profesorka ekonómie a financií, vedúca oddelenia pre medzinárodné záležitosti, +41 33 227 77 77, Hotelfachschule Thun, Mönchstrasse 37, CH-3602 Thun, www.hfthun.ch)
V úvode návštevy školy hotelové manažmentu priblížila pani Karin Schächtele, Dozentin für Wirtschaft, (zodpovedná za prax a vedúca medzinárodných programov) švajčiarsky vzdelávací systém a miesto školy Hotelového manažmentu v tomto systéme. Zdôraznila, že pozitívom školy je možnosť absolvovať trojročný študijný program hotelového manažmentu (Hohere Fachschulen), jednak po ukončení 3-ročných alebo 4-ročných programov odborného vzdelávania a prípravy (Berufliche Grundbildung), alebo sa uchádzať o štúdium na tejto škole po dosiahnutí maturity zo všeobecnej školy (napr. gymnázium). Podmienkou prijatia na štúdium je aspoň 8 mesačná prax v hoteli (na akejkoľvek) pozícií. Ide o ďalší príklad priepustnosti a otvorenosti švajčiarskeho vzdelávacieho systému. 
Študijný program na škole pozostáva zo 6 semestrov, pričom už v prvý semester študenti absolvujú v kuchyni kde sa zoznamujú s prípravou jedla, gastronómiou, hygienickými podmienkami prípravy jedla, v druhom semestri majú teoretické vyučovanie z gastronómie, hotelierstva, ale napr. aj vyučovanie cudzích jazykov. Každý ročník je koncipovaný tak, že jeden semester sú žiaci v praxi a ďalší semester je teoretické vyučovanie, pričom v treťom ročníku je spravidla prax 
v zahraničí. Absolventi sú pripravení na prácu v hotelovom manažmente 
v podmienkach rozvinutých služieb švajčiarskeho cestovného ruchu.
Súčasťou návštevy školy bola aj prednáška a praktické ukážky výučby v kuchyni sprostredkované Stephenom Marolfom, Dipl. Dozent, ktorý dosiahol veľké množstvo úspechov na medzinárodných gastronomických súťažiach napr. majster sveta vo varení v Luxemburgu (2010), v súčasnosti ale nachádza motiváciu 
v odovzdávaní skúseností v rámci pedagogickej činnosti. V rámci prezentácie sa predstavili aj 3 študentky školy, ktoré priblížili svoje individuálne cesty k štúdiu na tejto škole, svoju motiváciu študovať práve na tejto škole a svoje plány do budúcnosti. 
17.00 – 18.00 : presun autobusom do Bernu.
16. 03. 2016
8.00 : presun autobusom do Gewerblich – Industrielle Berufsschulle Bern (GIBB). 
8.00 – 10.30 návšteva GIBB, diskusia so zástupcami školy a žiakmi, pripravujúcimi sa v systéme duálneho vzdelávania (Niklaus Gerber, Lorrainestrasse 1, Postfach 248, 3000 Bern 22, T: 031 335 92 20, Niklaus.Gerber@gibb.ch)
GIBB sa predstavila ako vzdelávacia inštitúcia, na ktorej v súčasnosti študuje 7700 učňov/študentov, ktorí sa pripravujú pre viac ako 5 000 zamestnávateľov v rámci švajčiarskeho systému duálneho vzdelávania. Na škole je 700 zamestnancov, tvorí ju 7 školských budov, 6000 učňov je v základnom odbornom vzdelávaní 
(2 – 4 ročné štúdium), 900 študentov v maturitnom štúdiu, 800 študentov ukončí terciárne odborné vzdelanie (vyššie odborné vzdelávanie).
Odborná maturita je viac teoretický program, má pridaných viac teoretických predmetov, učeň/študent si spraví maturitu počas 3 – 4 ročného štúdia alebo dodatočne (1 – 2-ročný program), len 15% študentov zavŕši štúdium maturitou. 
Prehľad povolaní, na ktoré pripravujú žiakov: 
Zástupca školy spravil prehľad odborov, ktoré je možné na škole absolvovať, priblížil ich charakter (pomer teoretického vyučovania a praxe) a odpovedal na otázky účastníkov mobility, ktoré smerovali aj na troch prítomných učňov 3. ročníka: 
Napr. Učni/študenti si hľadali profesie pred nástupom do školy pomocou návštevy firiem (školy poskytujú týždeň pre návštevy firiem za týmto účelom, pomocou internetu, prostredníctvom informácií od rodičov, návštevy vo firmách aj na úkor voľného času. 
Školy vyberajú pre žiaka kantóny na základe regionálne nastavenej politiky odborného vzdelávania a prípravy a uzavretých učebných zmlúv. 
Dovolenka učiteľa je v rozsahu 7 – 8 týždňov, 13 týždňov sú prázdniny – zostávajúcu časť prázdnin sa učitelia venujú kontinuálnemu vzdelávaniu 
Jeden z prítomných učňov/študentov absolvoval štúdium elektrikára a potom pokračoval v rámci PET ako kuchár. 
Vyučovací alebo pracovný deň učňov/študentov je vo všetkých ročníkoch 8 hodín. 
V rámci základnej odbornej prípravy (2 – 4 ročné štúdium – Berufliche Grundbildung) sa cudzie jazyky nevyučujú, tie sa vyučujú len v rámci maturitného štúdia – anglický a francúzsky jazyk (v niektorých odboroch je zaradená jazyková výučba aj v rámci Berufliche Grundbildung (napr. polymechanik).
10.30 : presun autobusom do mesta Münsingen.
11.00 – 12.30 : návšteva potravinárskeho podniku, ktorý pripravuje žiakov pre potravinárske profesie v rámci systému duálneho vzdelávania (Berger AG Backwaren, Südstrasse 8, 3110 Münsingen),
Návšteva spočívala v prehliadke prevádzky výroby pečiva, v ktorej pracovali na rôznych pozíciách učni už od prvého ročníka pod vedením inštruktora. 
12.30 – 13.30 : presun autobusom do Bernu, obed
13.30 – 16.00 : diskusia k prezentovaným okruhom a otázkam OVP vo Švajčiarsku a v SR. 
17. 03. 2016
7.15 : odchod z hotela, presun autobusom na letisko v Zürichu.

4. Stručný opis získaných poznatkov (vypracovala Anna Jurkovičová):
Švajčiarsky systém odborného vzdelávania a prípravy je založený na duálnom vzdelávaní, ktorý má vo Švajčiarsku viac ako storočnú históriu. Duálne vzdelávanie vo Švajčiarsku je považované za najviac rozpracované spomedzi krajín, ktoré majú rozvinutý systém duálneho vzdelávania. 
Systém duálneho vzdelávania sa vo Švajčiarsku často krát označuje aj ako triálny systém, pretože vzdelávanie učňov prebieha na troch miestach. Prvým miestom je stredná odborná škola, kde sa učeň pripravuje v rámci všeobecnovzdelávacích predmetoch a v teoretických aspektoch svojho povolania. 
Druhým miestom výkonu praktického vyučovania je podnik, resp. zamestnávateľ, u ktorého sa učeň pripravuje na svoje budúce povolanie. Tu je potrebné zdôrazniť, že príprava učňov je spoločenskou povinnosťou súkromného sektora, ktorý vidí benefit v príprave mládeže na povolanie, nie len pre svoju firmu, ale aj pre celú spoločnosť, čím sa zvyšuje kvalita, konkurencieschopnosť a výkon švajčiarskeho hospodárstva. 
Zamestnávatelia sa podieľajú finančne viac ako 60% na celkovom vzdelávaní učňov. (Zvyšok hradia učni, štát a kantóny). Zamestnávatelia sa ďalej podieľajú na tvorbe vzdelávacieho obsahu, pričom každých 5 rokov dochádza k prehodnoteniu vzdelávacích programov a ich optimalizácii na podmienky trhu práce. Zamestnávatelia sa zúčastňujú záverečných skúšok a ďalších činností, spolupracuje so základnými školami a kantónmi v procese náboru potenciálnych učňov. Okrem iného si zamestnávatelia vzdelávajú svojich inštruktorov, ktorí majú učňov počas praktického vyučovania v podniku na starosti. 
Tretím miestom výkonu praktického vyučovania je tzv. „nadpodnikové vzdelávanie (überbertriebliches Ausbildung). Toto vzdelávanie je organizované spravidla dvakrát ročne, pričom učni sa chodia vzdelávať na dobu troch až štyroch dní v technológiách alebo procesoch, ktoré nie sú schopné zabezpečiť samotné podniky. V tomto prípade sú do tohto procesu angažované organizácie sveta práce (komory), ktoré zabezpečujú v spolupráci s kantónmi a školami organizáciu a logistiku týchto školení.
Ďalším významným prvkom švajčiarskeho systému odborného vzdelávania a prípravy je jeho priepustnosť a nastavenie výstupov smerom ku kvalifikáciám. Podľa vyjadrení SERI ako aj odborných škôl je možné na úrovni vyššieho odborného vzdelávania získať kvalifikáciu na úrovni 6 aj vyššie (klasifikácia podľa Európskeho kvalifikačného rámca), čím sa zabezpečuje vysoká úroveň vzdelania ako aj jeho atraktivita. Učni vo vyššom odbornom vzdelaní absolvujú pasáže stáže vo firmách (internships) a teoretickej výučby. Počas štúdia učni absolvujú viacero stáží v rôznych pozíciách v rámci povolania, čím dosiahnu praktický a reálny pohľad na chod profesie.
Kľúčovým aspektom atraktivity a priepustnosti systému odborného vzdelávania a prípravy vo Švajčiarsku je zavedenie inštitútu odbornej maturity. Tento inštitút je vo Švajčiarsku zavedený 15 rokov. Do systému priniesol poriadok a pravidlá, ktoré zabezpečujú kvalitný výstup zo vzdelávania. Odborná maturita má nadväznosť na vyššiu odbornú školu, technickú univerzitu, či osobitnú školu technického zamerania, v ktorých môže učeň pokračovať v prehlbovaní a nadobudnutí novej kvalifikácie. Vzdelávacie programy, ktoré vedú k odbornej maturite trvajú 3 alebo 4 roky. Prehľadnosť systému je zabezpečená tým, že absolvent duálneho vzdelávania a odbornej maturity nemôže bez adekvátnej praxe a zloženia záverečnej skúšky ísť na vyšší stupeň vzdelania, ktorý nie je technického zamerania. Toto pravidlo platí recipročne aj pre absolventov gymnázií, ktorí bez adekvátnej praxe a dodatočnej skúšky nemôžu ísť na technickú školu. 
Za zmienku stojí aj možnosť dosiahnuť vysoký stupeň kvalifikácie aj bez toho, aby bolo potrebné absolvovať odbornú maturitu alebo vyššiu odbornú školu. Na tú istú úroveň kvalifikácie je možné dopracovať sa rokmi praxe a skúseností, kde takýto uchádzač absolvuje majstrovskú skúšku pred skúšobnou komisiou zloženou z predstaviteľov zamestnávateľov a organizácií sveta práce. 
Oba inštitúty odbornej maturity ako aj majstrovskej skúšky sú nástrojom na zvýšenie kvality výstupov zo vzdelávania a atraktivity odborného vzdelávania a prípravy. Ide o jasný signál, že úspešnej kariére je možné dopracovať sa predovšetkým prostredníctvom odborného vzdelávania a prípravy. 

5. Odporúčané závery (vypracoval Karol Jakubík):
Prehodnotiť:
-	systém výchovného a kariérového poradenstva v základných a stredných školách,
-	propagáciu odborného vzdelávania a prípravy subjektmi vstupujúcimi do procesu OVP,
-	účasť profesijných a stavovských organizácií v procese OVP,
-	systém ďalšieho vzdelávania učiteľov odborných predmetov, majstrov odbornej výchovy,
-	vznik nových odborov vzdelávania z podnetu trhu práce, nie stredných odborných škôl. 

6. Prehľad prinesenej dokumentácie a miesto jej uloženia
Grünes Licht für Gelbe Zukunft. Lehrstellen für Volks – und Mittelschüler/-innen.
Kursprogramm für berufsbildungsverantwortliche (august 2015 – juli 2016).
Swiss federal institute for vocational education and traning. 
Vocational and Professional education and training in Switzerland. Facts and figures 2015. 

7. Osobitne vyhodnotený očakávaný prínos ZPC (vypracoval Karol Jakubík):
Získanie odborných poznatkov zo systému odborného vzdelávania a prípravy vo Švajčiarsku. Zameranie systému OVP na jeho priepustnosť, variabilitu možností ďalšieho štúdia predovšetkým vyššieho odborného vzdelávania, aktívna účasť zamestnávateľov vo vzdelávaní pri tvorbe vzdelávacieho obsahu a ich spoločenskej úlohy v príprave mládeže na budúce povolanie ako aj predstavenie inštitútu odbornej maturity a majstrovskej skúšky. Nadviazanie bilaterálnych vzťahov s inštitúciami OVP vo Švajčiarsku za účelom ďalšej spolupráce. 
Diskusia k prezentovaným okruhom a otázkam OVP vo Švajčiarsku a v SR spoločné a odlišné prvky. Skúsenosti švajčiarskych partnerov v systéme duálneho vzdelávania, v systéme odborného vzdelávania a prípravy vôbec, ktoré sa dajú uplatniť aj v podmienkach SR, resp. môžu slúžiť ako inšpirácia pri rozvoji systému duálneho vzdelávania na Slovensku – napr. systém kariérového poradenstva, nábor žiakov základných škôl zamestnávateľmi, propagácia odborného vzdelávania a prípravy, úlohy a postavenie profesijných a stavovských organizácií, financovanie OVP, spolupráca kantónov pri nedostatku/nadbytku žiakov v niektorých odboroch vzdelávania.

8. Spôsob zverejnenia výsledkov ZPC, prenos získaných informácií
Informácie a podklady zo ZPC sa nachádzajú u účastníkov ZPC.
Súhlasím so zverejnením správy na internete
áno
Správu vypracovali: Anna Jurkovičová, Alexander Ludva a Karol Jakubík
Dátum: 29. 03. 2016
Správu schválil:
Ing. František Priesol 
riaditeľ odboru stredných odborných škôl a konzervatórií

Ing. Marian Galan 
generálny riaditeľ sekcie regionálneho školstva